Dįʼ

éí naaʼahóóhai ndahalin, áádóó éí nahasdzáán bikáaʼgi 19 ádaatʼéego dahólǫ́. Ndaʼałkaahí dóó ééʼdeetįįhii éí "Tetraoninae" deiłníigo deiyózhi.

Dįʼ éí Náhookǫsjí kéyah dah siʼánígíí dóó Biʼééʼ Łichííʼí Bikéyahdi dahólǫ́; áadi éí halgaiigi dóó dził bitłʼáahdi dóó ńdíshchííʼ dahólǫ́ǫgi dóó tábąąhgi dahiná. Deesdoigi éí ádaadin.

Azhą́ łahda ndaatʼáa ndi, dįʼ éí niʼgóó naakai łeh. Tsintahgi dįʼ dahólónígíí éí haigo tʼéiyá dah náʼásoł — dąągo dóó shį́įgo éí tʼáá sahdii naakai.

 Ánoolinígíí dóó bichʼiyąʼ
Dįʼ éí 12–37di asdzoh ádaníłtso; 11 oz – 14 lbs ádaníłdáás; bikąʼígíí éí baʼáádígíí yilááh ádaníłtso łeh. Bitsʼíís éí łibá dóó dibéłchíʼíigo ndaashchʼąąʼ. Hakʼaz Dineʼé Bikéyahdi dįʼ dahólónígíí éí haigo dayiigááh.

Dįʼ éí daʼałchozhgo naakai — tłʼoh dóó chʼil bikétłʼóól dóó tsin bitʼąąʼ deiłchozh. Dįʼ biyáázh éí doo daʼałchozh da; chʼosh deildeeł dóó naʼashǫ́ʼii yázhí deilghał. Tsintahgi dįʼ dahólónígíí éí tsin biʼiil deildeeł.